# 

# MEGÁLLAPODÁS

# TÉRÍTÉSMENTES VAGYONÁTADÁSRÓL

Amely létrejött egyrészről

**VASIVÍZ Vas megyei Víz- és Csatornamű Zártkörűen Működő Részvénytársaság** (székhely: 9700 Szombathely, Rákóczi F. u. 19., adószám: 11316385-2-18, statisztikai számjele: 11316385-3600-114-18, Cg. 18-10-100607, képviseli: Dr. Kohuth Viktor vezérigazgató), mint **tulajdonos, átadó** (a továbbiakban: **VASIVÍZ ZRt.**),

másrészről

**Szombathely Megyei Jogú Város Önkormányzata** (székhely: 9700 Szombathely Kossuth Lajos utca 1-3.; törzsszám: 733656; adószám: 15733658-2-18; statisztikai számjel: 15733658-8411-321-18 képviseli: Dr. Puskás Tivadar polgármester), mint **átvevő** (a továbbiakban: **Önkormányzat)**,

együttesen Felek – bármelyikük külön nem nevesítve Fél – között, az alulírott napon és helyen, az alábbi feltételekkel:

1. A felek rögzítik, hogy a szombathelyi belterületi 3684/10 helyrajzi szám alatt felvett és a természetben a Szombathely, Bartók Béla krt. 41. szám alatt található kivett uszoda, gyógyfürdő megnevezésű 2 ha 9709 m2 alapterületű ingatlan a VASIVÍZ ZRt. kizárólagos tulajdonát képezi. A tulajdoni lap tanúsága szerint az ingatlant a szombathelyi belterületi 3684/10/A helyrajzi szám alatti ingatlant illető földhasználati jog, valamint az E.ON Észak-Dunántúli Áramhálózati ZRt. javára bejegyzett vezetékjog terheli. Ezt meghaladóan az ingatlan per-, teher- és igénymentes.
2. A szerződő felek szintén rögzítik, hogy a szombathelyi belterületi 3684/8 helyrajzi szám alatt felvett kivett vízmű megnevezésű, 312 m2 alapterületű ingatlan a VASIVÍZ ZRt. kizárólagos tulajdonát képezi. A tulajdoni lap tanúsága szerint az ingatlan per-, teher- és igénymentes.
3. A felek rögzítik továbbá, hogy az Aligátor Vizilabda Utánpótlás Sportegyesület (székhelye: 9700 Szombathely, Varasd utca 14., adószáma: 18032736-1-18, nyilvántartási száma: 18-02-0200291) (a továbbiakban: Egyesület) a VASIVÍZ ZRt. tulajdonosi hozzájárulásával a szombathelyi Fedett Uszoda és Termálfürdő felújítását és bővítését tartalmazó sportfejlesztési program jóváhagyására irányuló kérelmet terjesztett a Magyar Vízilabda Szövetség elé. A Szövetség, mint hatósági jogkörben eljáró szervezet, az Emberi Erőforrás Minisztérium és a Nemzetgazdasági Minisztérium támogató nyilatkozatát követően, a programot jóváhagyta. A megvalósításhoz szükséges önerőt, 697 137 018 Ft-ot, valamint tervezésre fordítandó további 20 000 000 Ft-ot az Önkormányzat adott át belügyminisztériumi forrásból az Egyesületnek. Az Egyesület a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. Korm. rendelet alapján a Magyar Vízilabda Szövetség TAO Bíráló Bizottsága KE00209/2013/MVLSZ-4 számú határozatával jóváhagyott eszközfelújítást valósított meg, a szombathelyi Fedett Uszoda és Termálfürdő felújítását és bővítését tartalmazó sportfejlesztési program keretében az ingatlanon. A VASIVÍZ ZRt. tájékoztatja az Önkormányzatot arról, hogy az Egyesület beruházásában megvalósított létesítmények tekintetében a kötelező alkalmassági, garanciális és szavatossági igényeket az Egyesület érvényesíti, továbbá a kárveszélyt viseli. A szerződő felek egyezően rögzítik azt, hogy a jelen szerződés joghatálya a fenti eszközfelújítás során létrejött létesítményekre – így a szombathelyi belterületi 3684/10/A helyrajzi szám alatti ingatlanra - nem terjed ki, azokról az Egyesület és az Önkormányzat külön vagyonátadási megállapodásban rendelkezik.
4. A szerződő felek megállapodnak abban, hogy a VASIVÍZ ZRt. a jelen okirat aláírásával 2019. január 1. napi hatállyal az Önkormányzat kizárólagos tulajdonába adja, az Önkormányzat pedig tulajdonba veszi a szombathelyi belterületi 3684/10 helyrajzi szám alatt felvett és a természetben a Szombathely, Bartók Béla krt. 41. szám alatt található kivett uszoda, gyógyfürdő megnevezésű, valamint a szombathelyi belterületi 3684/8 helyrajzi szám alatt felvett kivett vízmű megnevezésű ingatlanokat ingyenes tulajdonba adás jogcímén.
5. A VASIVÍZ ZRt. a jelen szerződés aláírásával feltétlen és visszavonhatatlan engedélyét adja ahhoz, hogy az 1.) és 2.) pontban megjelölt ingatlanok egészére a tulajdonjog ingyenes tulajdonba adás jogcímén az Önkormányzat javára bejegyzésre kerüljön az ingatlan-nyilvántartásba a Vas Megyei Kormányhivatal Szombathelyi Járási Hivatal Agrárügyi és Környezetvédelmi Főosztály Földhivatali Osztálya által.
6. A VASIVÍZ ZRt. a jelen szerződés tárgyát képező vagyontárgyakat térítésmentesen, bruttó módon az ÁFA-val növelt értékbecsléssel megállapított vagyonértéken adja át. A vagyonértékelés a jelen szerződés elválaszthatatlan, 1. számú mellékletét képezi. A felek megállapítják, hogy a szombathelyi belterületi 3684/8 helyrajzi szám alatti, valamint a szombathelyi belterületi 3684/10 helyrajzi szám alatti ingatlanok együttes, értékbecsléssel megállapított bruttó forgalmi értéke: 347 M Ft + ÁFA. A vagyontárgyak értékelését, nettó és bruttó értékét 2018. október 8-án kelt vagyonértékelés tartalmazza. (1. számú melléklet)
7. A felek megállapítják, hogy a jelen jogügylet keretében átadott vagyontárgyak tételes kimutatását a jelen szerződés elválaszthatatlan, 2. számú mellékletét képező eszközlista tartalmazza.
8. VASIVÍZ ZRt. tudomásul veszi, hogy az Önkormányzat Közgyűlése a 38/2017.(III.2) Kgy. számú határozatában rögzítette, hogy a tulajdonszerzésre úgy kerülhet sor, hogy az az önkormányzat költségvetését nem terhelheti. A szerződő felek megállapodnak abban, hogy a jelen jogügylettel kapcsolatban felmerülő valamennyi közvetlen és közvetett költséget a VASIVÍZ ZRt. visel.
9. A felek rögzítik, hogy az illetékekről szóló 1990. évi XCIII. törvény 5.§ (1) bekezdése alapján az Önkormányzat a szerződés tárgyát képező ingatlanok tulajdonjogának átruházásával kapcsolatosan illetékmentességet élvez.
10. A VASIVÍZ ZRt. kijelenti azt, hogy a szerződés tárgyát képező ingatlanok – vezetékjogtól és földhasználati jogtól eltekintve - per-, teher- és igénymentesek, azokon harmadik személynek olyan joga, amely az Önkormányzat általi jogszerzést korlátozná, vagy kizárná nem áll fenn. A VASIVÍZ ZRt. szavatosságot vállal arra, hogy az Önkormányzat a jelen szerződés tárgyát képező ingatlanokon – a vezetékjogtól és földhasználati jogtól eltekintve - per-, teher- és igénymentes tulajdonjogot szerez.
11. A VASIVÍZ ZRt. a jelen szerződés aláírásának napján köteles az ingatlanok birtokát per-, teher- és igénymentes állapotban az Önkormányzatra átruházni. Az Önkormányzat 2019. január 1. napján lép az ingatlanok birtokába, ettől kezdve jogosult azokat használni, hasznaikat szedni, valamint köteles viselni azok terheit is, továbbá mindazokat a károkat, amelyeknek megtérítésére senkit nem lehet kötelezni.
12. A jelen megállapodás megkötésére a VASIVÍZ ZRt. 14/2017. (VII. 07.) számú Közgyűlési határozata, illetve az Önkormányzat .…/2018. (X.25.) Kgy. számú határozata alapján kerül sor, a képviseletre jogosultak a fenti határozatokban foglalt felhatalmazás alapján járnak el. A felek rögzítik, hogy a fentiekben hivatkozott határozatok a jelen megállapodás elválaszthatatlan, 3 - 4. számú mellékleteit képezik.
13. A Felek kötelezettséget vállalnak arra, hogy a jelen szerződéssel kapcsolatos minden jelentősebb tényről, körülményről, illetve az azokban bekövetkezett jelentősebb változásokról egymást haladéktalanul írásban értesítik.
14. VASIVÍZ ZRt. kötelezettséget vállal arra, hogy a tulajdonszerzéshez, üzemeltetéshez szükséges valamennyi tervet, műszaki leírást, dokumentációt hiánytalanul egyidejűleg az önkormányzat tulajdonába adja és ezek teljességéről e szerződés aláírásával egyidejűleg nyilatkozik, valamint ezeket az önkormányzat részére átadja. Ezen dokumentumok a következők:

* vízjogi engedély
* üzemeltetési szabályzat
* az alábbi jogviszonyokra vonatkozó teljes dokumentáció

|  |  |  |  |  |  |  |  |
| --- | --- | --- | --- | --- | --- | --- | --- |
| Üzemeltetési szerződések | | | | | | | |
| **Partner** | **Tárgy** | | | **Szerződéskötés ideje** | | **Típusa** | |
| SZOVA ZRt. | Szemétszállítás | | | 2013.01.01 | | Határozatlan | |
| Vasi Lángtechnika Kft. | Gázkazánok TMK | | | 2011.04.01. | | Határozatlan | |
| Vasi Lángtechnika Kft. | Gázveszély jelzőberendezés TMK | | | 2012.03.01 | | Határozatlan | |
| OTP Bank Nyrt | POS terminál, kártyaelfogadás | | | 2012.05.11. | | Határozatlan | |
| OTP Pénzszolgáltató Zrt. | OTP Cafeteria kártya elfogadás | | | 2016.06.30. | | Határozatlan | |
| MKB | SZÉP kártya elfogadás | | | 2012.06.15. | | Határozatlan | |
| K&H | SZÉP kártya elfogadás | | | 2012.06.15. | | Határozatlan | |
| Magyar Telekom Nyrt | TV előfizetés | | | 2011.01.27. | | Határozatlan | |
| Aquavital Hungary Kft. | Szódakészítő berendezés bérlete | | | 2018.10.01. | | 2021.10.01. | |
| Vasitherm Kft. | Karbantartás | | | 2010.01.01. | | Határozatlan | |
| Szemes és Fia Kft. | Öntözőrendszer karbantartása | | | 2013.04.01. | | Határozatlan | |
| Palkó László | Rovarirtás | | | 2009.03.01. | | határozatlan | |
| **Bérleti szerződések** | | | | | | |
| **Partner** | | **Tárgy** | **Szerződéskötés ideje** | | **Típusa** | |
| Kovács Ferencné | | Büfé helyiség bérlete | 2016.12.01. | | Határozatlan | |
| Baumgartner Szilvia | | Kozmetika bérlete | 2015.07.01. | | Határozatlan | |
| Automatic Hungary Kft. | | Kávéautomata elhelyezése | 2017.09.01. | | Határozatlan | |

|  |  |
| --- | --- |
| **Kedvezményes uszodahasználat** | |
| **Partner** | **Jogcím** |
| Aligátor Vízilabda Utánpótlás SE | Sport |
| Aligátor Vízilabda Kft. | Sport |
| Szombathelyi Szabadidősport Szövetség | Sport |
| Szombathelyi Vízmű SC | Sport, Oktatás |
| Szhelyi Sportközpont és Sportiskola Nonprofit Kft. | Sport, Oktatás |
| Szombathelyi Tankerületi Központ | Egyesület, Oktatás |
| Alpokalja Fitt Club | Egyesület |
| Aranykorúak Sportegyesülete | Egyesület |
| Egészségért Úszó Klub | Egyesület |
| Alpokalja Nagycsaládos Egyesület | Egyesület |
| ELTE Savaria Egyetemi Központ | Egyesület |
| Haladás VSE | Egyesület |
| Rács Sportegyesület | Egyesület |
| Szombathelyi Haladás Kft. | Egyesület |
| Vasi Rendőr Sportsegély és Sportegyesület | Egyesület |
| Szombathelyi Dobó SE | Egyesület |
| Vasi Triatlon SE | Egyesület |
| Suncity Egyesület | Egyesület |
| Romboz Egyesület | Egyesület |
| Hotel Liget | Szálloda |
| Savadius Kft. | Szálloda |
| Pintér Imre | Oktatás |
| Egervölgyi Anita | Oktatás |
| Kemenesi Zoltán | Oktatás |
| Örömsport SC | Oktatás |
| Vasi Bendom Bt. | Oktatás, Babaúszás |
| BENEDI Kft. | Oktatás, Babaúszás |
| Kirchknopf Gergő | Oktatás, Babaúszás |
| Dr. Mészárosné Szepesi Mariann | Oktatás, Babaúszás |

A VASIVÍZ ZRt. kötelezettséget vállal arra, hogy az önkormányzattal együtt a jelen megállapodás tárgyát képező ingatlanokat az önkormányzat képviselőjével a jelen megállapodás aláírása előtt a műszaki és egyéb állapot felmérése érdekében bejárja, amiről a felek jegyzőkönyvet vesznek fel.

1. Amennyiben a jelen szerződésnek egy vagy több rendelkezése érvénytelen, semmis és/vagy nem végrehajtható lenne, vagy azzá válna, úgy a Felek kötelezik magukat arra, hogy az érvénytelen, semmis és/vagy nem végrehajtható szerződéses rendelkezést egy érvényes és jelen szerződés céljainak - különös tekintettel a szerződéskötéskor a Felek között fennálló szándékokra - megfelelő rendelkezéssel helyettesítik.
2. A felek rögzítik, hogy a VASIVÍZ ZRt. cégbíróságon bejegyzett belföldi gazdasági társaság, melynek jogügyletkötési képessége korlátozva nincs. Az Önkormányzat az önkormányzati törvényben rögzített jogokkal felruházott helyi önkormányzat, melynek jogügyletkötési képessége korlátozva nincs. A VASIVÍZ ZRt a jelen megállapodásban nyilatkozik, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerint átlátható szervezetnek minősül. VASIVÍZ a jelen szerződés aláírásával feltétlen és visszavonhatatlan hozzájárulását adja ahhoz, hogy az Önkormányzat tulajdonjoga az 1. és 2. pontban meghatározott ingatlanokra – ingyenes tulajdonba adás jogcímén – az ingatlan-nyilvántartásba bejegyzésre kerüljön.
3. A jelen szerződés módosítása vagy kiegészítése csak akkor érvényes, ha az írásos formában történik. Az írásos forma a jelen kikötéstől való eltérés esetére is szükséges.
4. A felek rögzítik, hogy a jelen megállapodás annak aláírása napján lép hatályba. Ha az aláírások nem ugyanazon a napon történnek, úgy a hatálybalépés időpontja a későbbi aláírás napja.
5. A szerződő Felek megállapodnak, hogy vitás ügyeiket tárgyalásos úton rendezik, eredménytelenség esetén, a hatásköri szabályoktól függően, kikötik a Szombathelyi Járásbíróság, illetve a Szombathelyi Törvényszék kizárólagos illetékességét.
6. A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény (Ptk.) rendelkezései az irányadóak.
7. A jelen megállapodás öt példányban készült és hat sorszámozott oldalból, valamint négy mellékletből áll, melyből három példány az Önkormányzatot, kettő példány a VASIVÍZ ZRt.-t illeti meg. A felek rögzítik, hogy az okirat valamennyi oldalát kézjegyűkkel látták el.
8. A szerződő felek a jelen megállapodás megszerkesztésével, a VASIVÍZ ZRt. képviseletre jogosultja aláírásának ellenjegyzésével és a földhivatali eljárás lefolytatásával Dr. Forstóber Gábor ügyvédet (9700 Szombathely, Thököly Imre utca 44. I/2.) bízzák meg.
9. A jelen megállapodás ügyvédi tényvázlatnak is minősül. Az Önkormányzat képviseletre jogosultjának aláírását dr. Nárai Erna jogtanácsos (kamarai jogtanácsosi szám: 36074731) ellenjegyzi.

A jelen szerződést a Felek képviselői a jelen szerződést elolvasták, azt értelmezték, majd azt, mint szándékukkal és akaratukkal mindenben megegyezőt aláírták.

Kelt: Szombathely, 2018. …….. Kelt: Szombathely, 2018. ……….

\_\_\_\_\_\_\_\_\_\_\_\_\_\_\_\_\_\_\_\_\_ ­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **VASIVÍZ ZRt.** | **Szombathely Megyei Jogú**  **Város Önkormányzata** |
| Dr. Kohuth Viktor  vezérigazgató | Dr. Puskás Tivadar  polgármester |

Jelen okiratot szerkesztem és Az Önkormányzat részéről ellenjegyzem

a VASIVÍZ ZRt. részéről ellenjegyzem

Szombathely, 2018. ……….. Szombathely, 2018. …………..

KASZ: 36060183

Mellékletek:

1. számú melléklet: vagyonértékelés
2. számú melléklet: eszközlista
3. számú melléklet: VASIVÍZ ZRt. Közgyűlési határozata
4. számú melléklet: Önkormányzat Közgyűlési határozata